El president del PPC, Alejandro Fernández, ha anunciat aquest dilluns que sondejarà Cs i el PSC per presentar conjuntament una moció de censura contra el president de la Generalitat, Quim Torra. Per al líder popular, és "urgent" canviar l'actual Govern. En una roda de premsa, ha reconegut que els quatre escons del PPC són insuficients per impulsar la iniciativa –ja que es necessiten 27 diputats, ha detallat–, però ha instat Cs i el PSC a donar-hi suport per cessar Torra, impedir possibles "aldarulls" fruit de la sentència del Tribunal Suprem al judici sobre el referèndum de l'1 d'octubre de 2017 i, finalment, convocar eleccions. "Aquesta moció seria per a un govern provisional", ha subratllat. Fernández ha pres aquesta iniciativa després de constatar, ha dit, que l'independentisme "s'està radicalitzant" i que Torra "amenaça amb episodis d'insurrecció civil" a la sentència de l'1-O. Davant d'aquest panorama, ha explicat que iniciarà una ronda de "consultes" amb els socialistes i Cs per tal de sumar els diputats necessaris i buscar un candidat alternatiu a Torra. Ha admès que els tres partits no tenen majoria al Parlament, però ha apostat per tirar endavant igualment la moció de censura per "recuperar l'esperit dels dies 6 i 7 de setembre" de 2017 –quan la oposició es va unir contra l'aprovació de les lleis de referèndum i de transitorietat jurídica– i també per demostrar a l'opinió pública que hi ha "un projecte alternatiu" a l'independentista. "Si no fem alguna cosa les forces polítiques democràtiques a Catalunya, serem després corresponsables" del que faci Torra, ha advertit. La intenció és buscar un candidat "de consens" que satisfaci les tres formacions i que lideri un executiu amb un programa "de mínims". Fernández confia que la iniciativa prosperi i s'obri un nou escenari polític a Catalunya que resulti també "atractiu" per als comuns. Així, vol evitar "escenaris de caos i de vaga general" que "destrossarien" l'economia catalana i la imatge internacional de Catalunya. A més, ha destacat que va ser després de l'aturada de país del 3 d'octubre de 2017 que es va produir "la fugida d'empreses". "Un nou escenari d'insurrecció produiria una nova fugida d'empreses", ha conclòs.

Summary: El PPC proposa a Cs i PSC una moció de censura "urgent" contra Torra


La vicepresidenta del PDeCAT, Míriam Nogueras, ha reaccionat a la presentació de la candidatura a l'Ajuntament de Barcelona del delegat del Govern a Madrid, Ferran Mascarell. "Les llistes persones ens afebleixen" i "amb projectes personals es complica tot", ha dit en una roda de premsa posterior a la reunió de l'executiva del partit, aquest dilluns al migdia. Així mateix, la diputada del PDeCAT al Congrés ha apel·lat a la "unitat" per construir una llista "àmplia, diversa i transversal" per guanyar l'alcaldia de la capital catalana. "Ara no és moment de llistes independentistes quan l'objectiu és anar junts per poder tenir un ajuntament republicà", ha opinat Nogueras, que ha apuntat que propostes com les de Mascarell no enforteixen. A més, la vicepresidenta del PDeCAT ha reconegut que Mascarell no li va comunicar la seva decisió i que ha conegut per la premsa que l'encara delegat del Govern a Madrid havia decidit presentar la candidatura. Sigui com sigui, Nogueras manté la negociació oberta, a l'espera de com s'articula una possible llista amb la candidata del PDeCAT, Neus Munté. Les converses continuen obertes amb el president del grup de JxCat, Jordi Sànchez, i sobretot l'exconseller d'Interior Quim Forn, ambdós empresonats a Lledoners.

Summary: Nogueras, sobre la candidatura de Mascarell: "Les llistes personals ens afebleixen i ho compliquen tot"


Les Corts Valencianes han aprovat aquest dimarts la Llei per a la recuperació del servei públic de radiodifusió i televisió d'àmbit autonòmic de titularitat de la Generalitat Valenciana. La votació ha prosperat gràcies als 53 vots a favor del grup socialista, Compromís i Podem, les tres formacions que varen presentar de manera conjunta la proposició de llei, i amb 40 abstencions del PP i Ciutadans.  La norma aprovada aquest dimarts deroga el tancament del 2013 i suposa un pas important per a la recuperació dels servei, però no la reobertura immediata del senyal, que s'ha d'articular amb una nova llei elaborada a partir del model que elaborarà el parlament valencià. La comissió de Radiotelevisió Valenciana i Espai Audiovisual de les Corts Valencianes definirà en el termini màxim de sis mesos una nova llei que establirà aquest model de mitjans públics i serà duta de nou per a la votació a la cambra.

Summary: Les Corts Valencianes aproven la llei de recuperació del servei de ràdio i televisió públiques


El candidat del PSC el 21-D, Miquel Iceta, ha ofert "experiència" davant de l'"experiment" de Cs. En un míting al Teatre de l'Escorxador de Lleida i acompanyat del secretari general del PSOE, Iceta ha coincidit que com Cs i PPC, el PSC defensa el no a la independència i que cal un canvi però s'ha preguntat quin canvi. "Hem de substituir un nacionalisme excloent per un altre?", s'ha preguntat i ha afegit: "Volem fer un experiment o ens estimem més l'experiència?". Iceta ha demanat també que la gent es qüestioni si es vol "un canvi que resti o que sumi" i si es vol "tornar entre". D'altra banda, ha alertat que l'independentisme pot posar en risc les ajudes agràries europees i, davant d'aquest escenari, s'ha ofert com "el Mac Gyver de la política catalana".  Iceta ha reiterat que no farà president ningú d'ERC ni tampoc Carles Puigdemont i ha insistit que cal un canvi de rumb a Catalunya. Ha alertat però sobre quin tipus de canvi s'ha de produir i ha volgut deixar clara la "gran diferència" amb Cs i PPC. "No a la independència, val; que hem de fer un canvi, segur, però quin canvi?", ha preguntat. Per això, ha fet una crida a "no canviar un monòleg per un altre monòleg".  Sobre el seu lema electoral –'Solucions Ara, Iceta!- ha dit que si hi ha qui ho llegeix com una interpel·lació a la seva persona per a que cerqui solucions també es pot entendre així. "Em sento interpel·lat pel meu país, pels problemes, la gent demanava solucions", ha dit. Per això, ha afegit que s'haurà d'acostumar a que li diguin, com ja fan alguns articles periodístics, 'arquitecte o 'enginyer' i ha anat més enllà: "Si m'he de convertir en el Mac Gyver de la política català ho faré", ha manifestat.  Com també ha fet Sánchez en el seu parlament, Iceta s'ha mostrat optimista sobre els resultats del 21-D i li ha dit dirigint-se a ell:  "Jo estava convençut que arribaries a president abans que jo i crec que m'avançaré". "Mai ballaré al ritme de la CUP" S'ha referit també a les crítiques rebudes per ballar durant els seus mítings de campanya i davant d'això s'ha compromès a no ballar mai "al ritme de la CUP". "M'estimo massa el meu país com per ballar al ritme de la CUP", ha declarat. També sobre els cupaires ha afirmat que els socialistes no volen tenir una furgoneta per llençar-la pel barranc, en referència a l'espot d'aquesta formació política, sinó que la volen "per fer el repartiment" i que es "mogui" l'economia.  En clau econòmica, ha alertat també del perill que suposa plantejar una sortida d'Europa ja que ha dit que això posaria en perill les ajudes que reben molts ramaders i agricultors del Programa Agrari Europeu (PAC). Per contra, ha adit que els socialistes proposen "més pes" a Europa i també a l'Estat, "perquè Espanya necessita una Catalunya de primera capdavantera".  Iceta ha reiterat també la seva crida a la reconciliació i ha dit que es necessari cosir les "ferides" que ha deixat el procés i "recuperar amistats". Ha afirmat que hi poden haver diferències polítiques però que això no hauria de malmetre el respecte i les relacions personals i per això ha dit que tothom ha de poder-se fotografiar "amb qui li doni la gana". "On volen anar a parar?", ha dit després que ell hagi rebut moltes crítiques per les fotografies amb el líder del PPC, Xavier García Albiol, i altres populars durant una manifestació a favor de la unitat d'Espanya. El primer secretari del PSC ha clos amb aquest míting un cap de setmana d'acte electorals acompanyat de Sánchez, amb qui dissabte ja va oferir mítings a Tarragona i Mataró (Maresme). A Lleida ha comptat també amb la participació del número 1 per Lleida, Òscar Ordeig, i la número dos, Montse Mínguez. Està previst que el secretari general del PSOE torni a Catalunya la propera setmana.

Summary: Iceta ofereix "experiència" davant l'"experiment" de Cs


Una persona ha mort aquest cap de setmana a les carreteres catalanes, segons informa el balanç oficial del Servei Català de Trànsit (SCT). La víctima és un jove de 32 anys, veí de Sant Gregori, que conduïa un turisme que ha patit un xoc frontal amb una furgoneta al quilòmetre 28 de la C-65 a Girona. A conseqüència de l'accident mortal, el conductor de l'altre vehicle ha resultat ferit lleu i ha estat traslladat a l'hospital Josep Trueta. Pel que fa a l'operació retorn del cap de setmana, s'han registrat pocs problemes per a circular. En concret, a l'N-340 s'han produït 2 km de retencions a l'Arboç i 4 km a Roda de Barà en sentit Barcelona.

Summary: El cap de setmana es tanca amb una víctima mortal a les carreteres catalanes


Els Mossos d'Esquadra han detingut tres homes, de 18 i 20 anys i veïns de Manresa, com a presumptes autors d'un delicte de robatori amb violència i intimidació. Els fets van passar el 25 de juny, quan es va produir un robatori violent al carrer Muralla de Sant Francesc a una parella d'avis que estava passejant. La dona va denunciar que va notar que li tocaven per l'esquena i, quan es va girar, va patir una forta estrebada i van arrancar-li la cadena d'or del coll. La senyora va poder veure l'autor i els altres dos joves que la van empènyer contra la paret, a ella i el seu marit, abans de marxar corrents. Una parella de mossos de paisà que eren a prop de la zona van veure els joves, cosa que va permetre agilitzar la seva recerca.  Al cap d'una estona, una patrulla va detenir l'autor de l'estrebada al carrer Bruc. Al vespre, al carrer Sobrerroca, es va poder detenir els altres dos assaltants.  En un comunicat, els Mossos d'Esquadra expliquen que els detinguts, tots tres amb nombrosos antecedents poicials, van passar divendres davant el jutjat d'instrucció en funcions de guàrdia de Manresa.

Summary: Detinguts tres joves a Manresa per un robatori amb violència i intimidació a una parella d'avis


L'incendi de l'Alt Empordà de l'any 2012 va arrasar més de 10.000 hectàrees i va ser un dels més virulents dels últims anys. L'origen del foc va ser una burilla, la mateixa causa que, el 2017, va provocar els incendis de Sant Fruitós de Bages i Avinyó. Precisament, a Avinyó és on els Agents Rurals han instal·lat les primeres senyals de trànsit on es recorda la prohibició de llançar burilles. Es tracta d'una prova pilot que, si funciona, s'estendrà a vuit punts més del territori català identificats com a "punts negres". Per saber l'eficàcia de la mesura, els Agents Rurals han retirat aquest matí totes les burilles que han trobat a la cuneta i, d'aquí a un any, tornaran a repassar la zona.

Summary: Prova pilot al Bages per reduir els incendis forestals provocats pel llançament de burilles


El doctor i investigador de Granollers Xavier Castellsagué Piqué ha mort aquest diumenge als 57 anys a causa d'una insuficiència cardíaca, segons ha informat a través de les xarxes socials l'Institut Català d'Oncologia. Castellsagué, que era cap de la Unitat d'Infeccions i Càncer de l'ICO, ha estat l'investigador principal dels assajos clínics que s'han fet per provar la vacuna contra el virus del papil·loma humà, que en les dones pot arribar a provocar càncer de coll de matriu. El doctor era metge especialista en Epidemiologia per la Universitat Autònoma de Barcelona i doctorat en Salut Pública per la Universitat de Yale, als Estats Units.

Summary: Mor el doctor Xavier Castellsagué, expert en el virus del papil·loma humà


L'alcaldessa de Barcelona, Ada Colau, ha afirmat aquest dijous que tenen "tota la voluntat" d'obrir les platges però ha advertit que cal ser "molt prudents i evitar les aglomeracions". "No ens podem permetre un efecte crida a la platja i per això en les primeres sortides no les vam obrir i ara ho farem gradualment", ha dit. Així, ha admès que si hi ha massa persones potser caldrà recular. "Si veiem massa gent potser haurem de tornar enrere", ha dit.  Colau ha fet aquestes declaracions durant una roda de premsa telemàtica el mateix dia que el govern municipal ha anunciat que a partir de divendres es permetrà fer esport individual a les platges de la ciutat, com córrer o nedar, de 6 a 10 del matí.

Summary: Colau, sobre la reobertura gradual de les platges: "Si veiem massa gent potser haurem de tornar enrere"


Unes 400 persones s'han concentrat a la plaça de l'Ajuntament de Figueres en contra del que consideren un "judici polític" i per reclamar l'alliberament dels presos independentistes. Les entitats convocants han cridat a continuar les mobilitzacions i a sumar-se a la vaga del 21 de febrer per defensar "els drets civils" que "estan amenaçats". "Decidir no és un delicte, i ni un referèndum, ni l'autodeterminació, no es poden jutjar i encara menys condemnar", han dit durant la lectura d'un manifest. La protesta s'ha fet davant de l'Ajuntament però poc abans una trentena de persones han recorregut diversos carrers del centre de la ciutat amb la pancarta 'Som República', roba negra i màscares amb la boca tancada. Els concentrats han cridat les consignes "independència", "llibertat presos polítics" i "fora, fora la justícia espanyola".

Summary: Unes 400 persones es concentren a Figueres en contra d'un "judici polític" i reclamen l'alliberament dels presos


Una quarantena de persones de la Residència Sant Jaume de Cardona presenten símptomes de coronavirus, i nou dels residents estan en una situació de gravetat. Segons l'Ajuntament del municipi, la situació és "crítica" i assenyalen que les autoritats sanitàries ho qualifiquen de "brot important". Des del dilluns de la setmana passada hi ha hagut tres morts. Per poder garantir la seguretat dels residents, s'ha habilitat una part del Vilar Rural per poder allotjar i aïllar tots els casos que hagin donat negatiu a la prova PCR i que no tinguin símptomes. L'espai també podrà acollir tots els residents que després de la quarantena i sota criteri mèdic tinguin una evolució positiva. A més, la residència reclama tenir més material sanitari i, especialment, poder fer proves PCR de detecció a tots els residents per fer una diagnosi real de l'abast del contagi. Des del 30 de març s'han incorporat 12 persones per reforçar l'atenció individualitzada dels avis i àvies. Atenció a les persones L'Ajuntament també ha assenyalat que s'ha reforçat el servei d'atenció a les persones més vulnerables i s'ha fet seguiment a uns 200 ciutadans entre teleassistència i els Serveis socials municipals. S'ha continuat prestant el servei d'atenció domiciliària a unes trenta cases. El consistori també informa que, d es de l'inici de l'estat d'alarma, s'han rebut més de 350 trucades a la Policia, s'han fet més de 50 controls i més de 120 advertències de comportaments incívics. S'han identificat 50 persones i 5 vehicles i s'han posat 3 denúncies. L'Ajuntament recorda a la ciutadania que cal "un comportament cívic i responsable". L'Ajuntament també ha informat que, en tota l'àrea bàsica de salut (ABS) de Cardona, que inclou Cardona, La Coromina i Montmajor, hi ha 38 positius i 20 negatius de 58 proves fetes.

Summary: Una quarantena de persones de la residència de Cardona presenten símptomes de coronavirus i nou estan greus


Munté reconeix que ja estan "acostumats" a la petició d'informes jurídics per part de l'Estat ACN Barcelona.-La portaveu del Govern, Neus Munté, ha reconegut aquest divendres que ja no li sorprèn que l'executiu espanyol hagi encarregat un informe jurídic sobre la moció de la CUP que es va aprovar dijous al ple del Parlament. "No ens sorprèn aquesta estratègia que sempre busca amb un to d'amenaça coartar la llibertat d'expressió d'una resolució aprovada pel ple", ha dit en roda de premsa després de la reunió entre el president de la Generalitat i el líder de Podem, Pablo Iglesias. Munté ha dit que des del Govern ja estan "acostumats" a aquest tipus d'accions, i ha recordat que també es va encarregar un informe sobre la fórmula que va fer servir Carles Puigdemont per prometre el seu càrrec i no s'ha sabut res més perquè "no hi havia res a recórrer ni a qüestionar".

Summary: El Govern acusa l'executiu espanyol d'"amenaçar i coartar la llibertat d'expressió" del Parlament


El síndic de Podem a les Corts Valencianes Antonio Montiel ha manifestat aquest dimecres la seva decepció per la retirada de l’ordre del dia de l’elecció dels membres del Consell Jurídic Consultiu (CJC), sol•licitada pel PSPV-PSOE per no tenir una composició paritària, amb el suport de Compromís. En declaracions als mitjans als passadissos de les Corts, Montiel ha qualificat aquesta retirada com “una estratagema parlamentària” per impedir que es puguin votar els representants del CJC. El portaveu de Podem ha afegit que el passat mes d’octubre el govern valencià va nomenar els tres representants dels CJC de manera unilateral sense esperar el pronunciament de les Corts Valencianes.  Montiel ha considerat “molt greu” la situació perquè incompleix l’Acord del Botànic (pacte de govern entre PSPV i Compromís, amb suport parlamentari de Podem) i ha advertit que la seva formació pren nota i actuarà en conseqüència.  Preguntat sobre aquestes conseqüències, Montiel ha indicat que el PSPV “encastellat en aquesta posició governamental i amb la síndrome d’autoritat mal entesa” haurà d’entendre que Podem tingui un comportament autònom en les votacions. El síndic ha afegit que la seva formació se sent amb capacitat per actuar amb consciència i interpretant l’acord del Botànic “tal i com l’hem recollit de les organitzacions socials i del carrer”.  “El que no pot ser que PSPV i Compromís preguin un acord unilateral de renovar el CJC i després ens diguin a la resta que hem d‘arribar a acords en seu parlamentària”, ha remarcat Montiel, que ha insistit que serà “molt més bel•ligerant en l’exigència del compliment del que s’ha pactat”.

Summary: Podem acusa de deslleialtat els socis del pacte de govern valencià i adverteix que serà més bel·ligerant


L'Audiència de Lleida jutjarà aquest dimecres un home acusat d'intentar abusar sexualment de dues nenes de 8 i 9 anys als vestidors de les piscines municipals de Fondarella (Pla d'Urgell), el 22 de juliol de 2017 a un quart de deu de la nit. Segons la fiscalia, l'home van entrar als vestidors on s'estaven canviant les menors i els va dir que volia veure com es canviaven. Una d'elles va aconseguir fugir i l'home es va baixar els pantalons dient-li a l'altra que "toqués" que "no passava res". La nena que havia fugit, però, va tornar amb familiars que van interrompre l'acció. En el moment dels fets l'home, D. P. S., tenia 43 anys i no tenia antecedents. La fiscalia demana un any i mig de presó i quatre anys de llibertat vigilada per un delicte d'abús sexual en grau de temptativa.

Summary: Demanen un any i mig de presó per intentar abusar sexualment de dues nenes de 8 i 9 anys a les piscines de Fondarella


El Departament d'Interior s'ha compromès a reforçar els efectius de Mossos a Roses (Alt Empordà) durant l'estiu per combatre el 'top manta'. El conseller d'Interior, Miquel Buch, ha recordat que el mes de juny sortirà una promoció de 500 agents i que el municipi en rebrà una xifra encara per determinar per fer front a aquest fenomen. L'alcaldessa, Montse Mindan, per la seva banda, ha dit que estan treballant en "futures estratègies" i ha avançat que aquest any no repetiran la vigilància privada però que es contractaran vuit agents de la Policia Local durant sis mesos i que estan estudiant instal·lar una segona càmera de videovigilància al passeig. Les mesures s'han anunciat durant la Junta de Seguretat Local d'aquest dimecres que ha presidit el conseller Buch, que ha assegurat que Roses és una ciutat "segura" i que els fets delictius al municipi han baixat un 3,8%.

Summary: Interior reforçarà els efectius de Mossos a Roses durant l'estiu per combatre el 'top manta'


El Parlament de les Dones, que s'ha celebrat aquest dilluns a la cambra catalana, ha aprovat una declaració institucional que denuncia les situacions de discriminació que encara viuen les dones i les necessitats a les quals cal fer front. La iniciativa, organitzada conjuntament pel Parlament i el Consell Nacional de les Dones de Catalunya (CNDC), ha reivindicat el paper de la dona i ha reclamat mesures per a la igualtat real. Entre les peticions hi ha l'exigència que l'educació no transmeti els valors patriarcals a les noves generacions, que s'incorpori l'ensenyament afectiu i sexual en les etapes obligatòries, que es promogui la igualtat retributiva entre homes i dones i que es vetlli per la paritat en òrgans de decisió, especialment a les institucions. També reclamen que es vetlli per la seguretat, l'autonomia i la sobirania sobre el propi cos, és a dir, que es respecti el dret de les dones a decidir si volen o no tenir fills i la manera com pretenen formar una família; que es modifiqui la llei per incloure la violència institucional com una forma d'agressió envers la dona; que s'asseguri l'atenció integral als infants i adolescents en situació de violència masclista; evitar que s'atorguin custòdies compartides en situacions de violència de gènere, i que es garanteixin els drets de les dones que són víctimes de tràfic i explotació sexual. Aquesta sessió inèdita, en què a l'hemicicle només hi han entrat dones, volia agafar el relleu de la Conferència Internacional de la Dona de 1995, que va tenir lloc a Pequín i que va marcar un precedent per a la lluita feminista: 17.000 participants i 30.000 activistes es van trobar a la capital xinesa per establir les bases d'una agenda de polítiques de la dona. El Parlament de la Dona és una iniciativa que ja s'ha dut a terme en països com Portugal, Sud-àfrica i Montenegro però inèdita a l'Estat espanyol. Els grups polítics La diputada del PPC Esperanza García ha celebrat que quan al Parlament hi ha "voluntat de consens, ens hi trobem totes" i que malgrat les "discrepàncies" entre els diferents grups parlamentaris es pugui tirar endavant la iniciativa i aconseguir treballar perquè "les dones tinguin les mateixes oportunitats i drets en una societat dominada històricament pels homes". Així, s'ha preguntat què no es podrà fer en un futur si amb una qüestió com la que es tracta en aquesta sessió s'ha aconseguit reunir a tots els grups i principals entitats. També ha denunciat que les dones es trobin amb moltes "dificultats" i que això les obligui a fer un "doble esforç" per poder "competir i ser reconegudes". Per la seva banda, la diputada de la CUP Natàlia Sànchez ha celebrat la capacitat per arribar a consensos de tots els grups parlamentaris i les entitats, tot i que ha reconegut que "no ha estat fàcil". Sànchez també ha denunciat la feminització de la pobresa perquè, segons ha apuntat, les dones són "qui pateixen la cara més crua" de la crisi. La diputada cupaire també ha volgut recordar les polítiques preses i les exiliades i ha demanat l'alliberament tant per a elles com per a la capitana del vaixell humanitari Sea Watch 3, Carola Rackete, que va ser detinguda per la policia italiana. En aquest sentit, ha avisat que els dones seran "el dic de contenció" de l'ultradreta: "Salvini, Abascal i aliats: les dones serem el vostre pitjor malson. No passaran". Des dels comuns, la diputada Susanna Segovia ha lamentat que el Parlament "no està a l'altura" i ha reclamat una "eina de treball mixta" per aprofitar les sinergies que es poden generar entre els grups parlamentaris i les entitats feministes: "Soles, les que som aquí, no ho podem fer i us necessitem a vosaltres", ha insistit. La portaveu de CatECP ha celebrat que guanyin protagonisme les quotes, la meritocràcia i la visibilitat de la dona, però ha assenyalat que "no és suficient", i ha reclamat "polítiques estructurals" per fer front als problemes del col·lectiu. Ha defensat que "la violència masclista no és un bolet, és estructural", i l'ha atribuït al "sistema heteropatriarcal que perpetua la violència". La diputada del PSC-Units Beatriz Silva també ha aplaudit que s'hagi pogut celebrar la sessió del Parlament de les Dones amb l'entesa de tots els grups parlamentaris, així com de les principals entitats. Silva ha defensat apostar per un feminisme d'igualtat i ha dit que cal aspirar per un món on els homes i les dones puguin gaudir dels "mateixos drets en tots els terrenys". Jenn Díaz, d'ERC, que ha recordat totes les dones represaliades que "han avantposat el projecte col·lectiu al personal", en referència a les preses i les exiliades independentistes, ha posat en valor el dret de les dones a viure lliures de violències masclistes i no "ensorrades en estereotips" i ha assegurat que les dones han vingut "a capgirar-ho tot". D'altra banda, també s'ha referit a les dones migrades, que segons ha apuntat pateixen una "doble" discriminació, i ha reclamat el seu dret a vot. Díaz també ha volgut reivindicar les dones dels cossos de Bombers, Agents Rurals i Emergències que han treballat en l'extinció dels darrers incendis, que ha lamentat que sovint estiguin inivisibilitzades. "Sou un orgull", ha conclòs. Des de JxCat, Anna Geli ha emplaçat les presents a seguir treballant per donar resposta a situacions que viuen les dones, com la gestació subrogada, el tràfic de persones i la prostitució, i ha reclamat que el resultat d'aquest Parlament de les Dones es traslladi a un ple monogràfic de la cambra "amb conseqüències reals i que eviti caure en simbolismes que no porten enlloc". "Aquest ple ha de servir per generar més consciència, sororitat i generositat", ha assegurat, i ha aprofitat per recordar les líders independentistes empresonades, a l'estranger o investigades arran del procés sobiranista. La diputada de Cs Noemí de la Calle ha iniciat la seva intervenció amb un recordatori per la secretària judicial "assetjada pels colpistes" durant la mobilització del 20 de setembre de 2017 davant de la Conselleria d'Economia. De la Calle ha lamentat que les desigualtats entre homes i dones no es redueixen només en l'àmbit econòmic sinó també en la "capacitat d'interacció social, a la participació política i a la llibertat de pensament". Ha demanat passar de la "protesta a la proposta" i posar l'educació al centre de la societat perquè els ciutadans estiguin formats en reconèixer la igualtat de drets i deures. Finalment, ha avisat que si no s'accepta que la violència contra les dones és una qüestió de drets humans "no hi haurà igualtat". També ha emplaçat la resta de diputades a "no aixecar fronteres" en el sí del feminisme i a buscar "solucions i mesures concretes".

Summary: El Parlament de les Dones reivindica el paper del col·lectiu i denuncia les necessitats i discriminacions que pateix


Els col·legis electorals han obert puntualment a les nou del matí en aquestes eleccions al Parlament del 21-D, uns comicis que se celebren en un escenari obert i en un moment excepcional després de l'aplicació del 155 que va suposar el cessament de tot el Govern i la intervenció absoluta de l'autogovern. Els comicis se celebren en dia laborable i a primera hora s'han format cues en alguns col·legis per anar a votar. En total, 5.554.394 ciutadans poden exercir el dret a vot, la gran majoria són residents a Catalunya i 226.381 són a l'estranger. Segons dades de l'INE, 136.300 votants participaran per primera vegada en uns comicis electorals en haver assolit la majoria d'edat. En total, hi ha 2.680 col·legis electorals repartits per tot el territori i 8.247 meses. Aquestes són les principals dades d'una jornada plena d'incerteses i que arriba en un moment polític excepcional després de l'aplicació de l'article 155, amb el candidat d'ERC, Oriol Junqueras, a la presó d'Estremera, i del candidat de JxCat, Carles Puigdemont, a Brussel·les. Els resultats del 21-D fixaran el rumb del procés després d'una declaració d'independència que no s'ha aplicat o suposaran la seva fi i l'inici d'una nova etapa dirigida pel constitucionalisme espanyol. Les aliances postelectorals seran determinants tenint en compte que la demoscòpia dibuixa un Parlament molt fragmentat.

Summary: Obren els col·legis electorals


L'acció promocional #EuroFoodTrip, impulsada pel Patronat de Turisme Costa Brava Girona i el Patronat de Turisme de l’Emilia Romagna (Itàlia), està nominada com a una de les millors campanyes de màrqueting d'Europa als World Travel Awards, els premis més prestigiosos de la indústria turística. La campanya es va fer l'octubre passat amb un doble 'blogtrip' (viatge de descoberta i d'experiències per a prescriptors digitals) amb un grup de sis influenciadors internacionals que es va fer a la Costa Brava i la regió italiana de l'Emilia Romagna, centrat en aspectes enogastronòmics, culturals i tradicionals de cada destinació. Competirà amb les estratègies d'altres marques importants, com ara EasyJet o Eurostar, també nominades en aquesta mateixa categoria. Les votacions per elegir la millor campanya són populars, i el termini per votar acaba a principis d’agost. El guanyador es coneixerà el 30 de setembre a Sant Petersburg.  L'objectiu final d'#EuroFoodTrip era generar continguts a les xarxes socials i atreure visitants a les destinacions enogastronòmiques Costa Brava i Emilia Romagna. I el resultat va ser el següent: es van publicar nombrosos posts, fotografies d'altra resolució i material audiovisual amb l'etiqueta #EuroFoodTrip que van generar 16.570 mencions a Twitter en tres mesos. Així mateix, un total de 103.550 usuaris han vist el vídeo oficial de la campanya en cinc mesos a través dels canals de Facebook, Youtube i Vimeo i ha quedat finalista en els premis premis Tróphees de la Vidéo Touristique et Culturelle de Cannes (França). La van impulsar des del Patronat de Turisme Costa Brava Girona i el Patronat de Turisme de la regió italiana d'Emilia Romanga amb el suport de l'empresa Iambassador. La iniciativa buscava "posicionar les destinacions als canals digitals com a pioneres en enogastronomia i captar un públic molt específic" ja fos procedent d'Europa com d'indrets més allunyats com a els Estats Units, Austràlia o Àsia.  Aquesta acció promocional ha estat presentada com a cas d’èxit en conferències i congressos a Àustria, Itàlia, Alemanya, Portugal, Espanya i el Regne Unit, on, al novembre de 2016, va obtenir la segona posició com a iniciativa innovadora en màrqueting turístic en el marc de la fira World Travel Market. Els guardons es lliuraran el 30 de setembre L'organització dels World Travel Awards, els premis més prestigiosos de la indústria turística, va anunciar ahir que la iniciativa figurava entre les cinc candidates a obtenir el premi a la "Millor campanya de màrqueting d'Europa 2017". Competeixen en la mateixa categoria les campanyes de grans marques com ara EasyJet, Eurostar, Intercontinental i Royal Caribbean. Les votacions per elegir la millor campanya són populars i el termini per votar finalitza a principis d’agost. El guanyador es coneixerà el 30 de setembre durant una gala a Sant Petersburg.

Summary: Una campanya del Patronat de Turisme Costa Brava, nominada entre les cinc millors d'Europa als World Travel Awards


La filòloga lleidatana Ares Llop Naya ha estat la guanyadora del sisè Premi Internacional de recerca en Filologia Catalana Joan Solà, que promouen el departament de Filologia Catalana i Comunicació de la Universitat de Lleida (UdL) i l'Ajuntament de Bell-lloc d'Urgell, per un estudi sobre sintaxi a l'àrea pirinenca. El guardó, que es lliura cada dos anys, està dotat amb 10.000 euros, a més de la publicació de l'obra guanyadora a càrrec d'Edicions de la UdL. L'edició d'enguany coincideix amb el desè aniversari del traspàs de l'homenatjat i estava dedicada a l'estudi de la sintaxi. Ares Llop és doctora en lingüística per la Universitat Autònoma de Barcelona (UAB) i professora de català com a primera llengua i llengua estrangera. En aquesta convocatòria dedicada a l'estudi de la sintaxi, el jurat ha escollit per unanimitat el treball de Llop, titulat Perspectives diacròniques en la variació micorsintàctica sincrònica. Reanàlisis i cicles en els sistemes negatius del català i d'altres varietats del contínuum romànic pirinenc. Segons el secretaria de la Comissió Permanent del Premi Joan Solà i professor de la UdL, Joan Julià-Muné, el treball hauria estat "del gust i interès" del professor Solà, per l'enfocament dialectal, diacrònic i sincrònic a una classe de mots que ell també havia estudiat, els negatius. En aquest sentit, Julià-Muné, apunta que l'estudi premiat és el resultat d'una "recerca original i inèdita" que fa una contribució important a l'estudi sincrònic i diacrònic de la negació en català, amb una especial atenció a la variació geogràfica en un espai d'especial interès. Així mateix, afegeix que gràcies a la "quantitat i la varietat de material obtingut" per fer l'estudi, "de difícil accés", obre perspectives de recerca "molt interessants per a futurs treballs". Ares Llop és doctora en lingüística per la Universitat Autònoma de Barcelona (UAB) i professora de català com a primera llengua i llengua estrangera. Actualment és docent a la facultat d'Educació de la Universitat de Barcelona (UB). La seva tesi doctoral ja es va centrar en el contínuum romànic pirinenc. El jurat, a banda de Joan Julià-Muné, estava format per Maria Josep Cuenca (Universitat de València), Ramon Sistac (UdL), Núria Alturo (UB), Maria Teresa Espinal (UAB) i Ana Maria Torrent (Technische Hochschule Köln, Alemanya). Els organitzadors del premi tenen previst lliurar-lo el proper 2 d'octubre en un acte que inclourà una conferència de la periodista Mònica Terribas.

Summary: La lleidatana Ares Llop guanya el 6è Premi Internacional Joan Solà


El Govern ha anunciat que treballarà "conjuntament" amb els ajuntaments investigats per l'Audiència Nacional per haver aprovat mocions de suport a la declaració de sobirania del Parlament i trobar així la "resposta més adequada" al que considera una "persecució judicial". Ho ha afirmat la consellera de Governació en funcions, Meritxell Borràs, després de reunir-se amb els alcaldes de Celrà, Girona, la Seu d'Urgell, Igualada i Sant Cugat del Vallès. El batlle de Girona i president de l'Associació de Municipis per la Independència (AMI), Carles Puigdemont , ha avisat que "no ens pensem atemorir" i que "vindran molts" més consistoris que han donat suport a la declaració o tenen previst de fer-ho. El president de l'Associació Catalana de Municipis (ACM), Miquel Buch, ha animat tots els ajuntaments a aprovar mocions per "defensar la llibertat d'expressió".

Summary: El Govern treballarà "conjuntament" amb els ajuntaments investigats per l'Audiència per donar la "resposta més adequada"


La vaga dels treballadors de les estacions d'esquí de Port Ainé i Espot està afectant ''molt'' negativament al sector turístic de la comarca del Pallars Sobirà i de manera especial al de la zona d'influència de Port Ainé. Segons Josep Castellarnau, president de la Federació d'Hostaleria de Lleida, a localitats com Sort, Rialp o Baro les anul·lacions arriben al 80%. Pel que fa a les reserves no n'hi ha hagut donada la incertesa de si es podrà esquiar o no. Castellarnau afirma que els clients que aquests dies trien una altra destinació per anar a esquiar, difícilment es podran recuperar. Aquest cap de setmana serà el segon consecutiu que els treballadors fan vaga en forma d'aturada d'11.00 hores a 15.00 hores. Port Ainé aturarà completament el funcionament i Espot funcionarà amb normalitat pel poc seguiment dels treballadors d'aquesta estació a la vaga. Els treballadors demanen millores salarials i de condicions laborals. L'afectació de la vaga va més enllà de la del sector hoteler donat que les escoles d'esquí que treballen a Port Ainé es veuen greument afectades per aquestes aturades i algunes d'elles ja han anunciat acomiadaments si l'aturada segueix els propers caps de setmana. La voluntat de l'empresa i els treballadors és arribar a un acord per desconvocar la vaga que podria arribar aquest mateix divendres.  Entre Port Ainé i Espot hi ha una vuitantena de treballadors. El cap de setmana passat van ser els dos primers dies d'aturada, amb un seguiment desigual. L'estació de Port Ainé la van secundar més del 50% de la plantilla i per tant, es va aturar pràcticament del tot entre les 11.00 hores i les 15. A Espot, en canvi, el seguiment va ser molt minoritari (del 3,5%) i no hi va haver repercussions en el funcionament del complex. L'objectiu de la vaga és per demanar l'equiparació de salaris i categories entre els treballadors que estan realitzant la mateixa funció dins de l'empresa i de condicions amb altres explotacions del grup de FGC. Entre les demandes també destaca una gratificació per a les persones que, realitzen feines amb major perillositat o responsabilitat.

Summary: La zona d'influència de Port Ainé registra un 80% d'anul·lacions a causa de la vaga convocada pels treballadors


El vicepresident defensa que el Govern, per aturar la vaga, no prometrà res que no pugui complir  ACN Barcelona.-El vicepresident i conseller d'Economia i Hisenda, Pere Aragonès, ha defensat la necessitat que s'aprovin els pressupostos del 2019 perquè inclouran moltes de les "justes" reivindicacions dels col·lectius que aquests dies estan aixecant la seva veu. "Moltes d'elles es podran incloure als pressupostos i crec que tots serem responsables a l'hora d'aprovar-los", ha afirmat en una entrevista a Tele Taxi. D'altra banda, ha assegurat que el Govern no prometrà res que no pugui complir per tal d'aturar una vaga, en referència als metges de l'atenció primària. En aquest context, ha assegurat que els 200 metges de més han de permetre que es distribueixin més els pacients i ha avançat que els pressupostos preveuen un conjunt de mesures que suposen 100 MEUR per a personal sanitari de l'atenció primària.  Aragonès ha assegurat que entén el malestar i respecte la mobilització del personal sanitari perquè van fer un "gran esforç" durant els anys de retallades. I ha assegurat que ara el Govern està treballat per poder revertir la situació i "girar la truita". La recepta és, segons el titular d'Economia, 200 metges més en l'àmbit de la sanitat primària i ampliar el temps mínim de visita per a cada pacient, així com donar flexibilitat perquè els centres s'organitzin. Davant les mobilitzacions dels metges, Aragonès ha explicat que s'està debatent una proposta tècnica amb els sindicats i ha assegurat que el Govern, amb l'objectiu d'aturar una vaga, el que no farà és prometre coses que després no podrà complir. "D'aquí uns mesos vull venir aquí, mirar-lo a la cara i dir que hem complert", ha afegit amb l'argument que "el pitjor que es pot fer és generar falses expectatives".  Aragonès s'ha mostrat convençut que es podran aprovar els pressupostos per a l'any que ve i ha defensat que es tracta d'uns comptes que van en la línia de revertir les retallades i que prioritzen àmbits com el de salut i ensenyament. De cara a la reunió que Aragonès mantindrà demà dijous amb CatECP, el vicepresident ha assegurat que el Govern s'està esforçant molt i que treballarà amb els comuns per poder tirar endavant els pressupostos. En aquesta línia, ha avisat que els recursos dels comptes serviran per a tothom, independentment de qui votin a les eleccions.

Summary: Aragonès demana que s'aprovin els pressupostos perquè inclouran les "justes reivindicacions" dels col·lectius en vaga


La companyia Jet2 ha estrenat aquest divendres des de l'Aeroport de Reus una nova ruta a Londres-Stansted i, a partir de dissabte, afegirà noves rutes a Birmingham. En concret, la companyia connectarà la capital del Baix Camp amb Londres els dilluns, dimecres, divendres i diumenge. La connexió amb Birmingham tindrà tres freqüències: els dimarts, dijous i dissabtes. L'aerolínia té previst créixer un 65% respecte a la temporada d'estiu anterior i superarà els 228.000 seients oferts. Jet2 ja opera amb set rutes més des de Reus a Belfast, Edimburg, Glasgow, Manchester, Leeds, East Midlands i Newcastle. En total, oferiran 30 vols setmanals, deu més que l'any passat. Amb aquestes rutes de Jet2 ja són tres les companyies que connecten l'aeroport de Reus amb Birmingham -Ryanair i Thomson- i dues les que ho fan amb Londres-Stansted -Ryanair.

Summary: La companyia Jet2 estrena a Reus noves connexions amb Birmingham i Londres-Stansted


L'Agència de Residus de Catalunya ha fet públiques les dades de residus generats durant l'any 2015 a l'àrea metropolitana de Barcelona. En total s'han generat 2,2 milions de tones, un 1,04% més que l'any anterior, amb una mitjana d'1,22 quilos per habitant i dia –la mitjana catalana és 1,35 quilos diaris per habitant. Pel que fa als índex de reciclatge, la comarca que millor recicla és el Maresme, que recull selectivament un 34,5% dels residus. L'índex més baix, en canvi, el té el Garraf (27,32). Per municipis, els que més reciclen són Matadepera (77,28%), al Vallès Occidental; Aiguafreda (73,41%), Tagamanent (73,26%) i Sant Antoni de Vilamajor (65,66%), al Vallès Oriental, i Collbató (66,61%), al Baix Llobregat. L'índex mig de reciclatge del conjunt de comarques de l'àrea metropolitana és del 28,97%, lleugerament per sota de la mitjana de Catalunya, que és del 30,48%. A banda del Maresme, també el Baix Llobregat, l'Alt Penedès i el Vallès Oriental superen la mitjana de reciclatge a Catalunya, mentre que el Garraf és la que se situa clarament per sota.  A més de ser la comarca que menys recicla, el Garraf és també al que més residus genera per habitant, 587,37 quilos anuals per habitant. A l'altre costat de la balança hi ha el Vallès Occidental, amb 400,20 quilos de residus per habitat i any.  Pel que fa a la situació global de Catalunya, l'any 2015 es van generar 3,7 milions de tones de residus municipals, que corresponen a 1,35 quilos de deixalles per habitant i dia. Això representa un lleuger repunt respecte l’any anterior –1,33 quilos per habitant i dia. Del total dels residus municipals, es van recollir selectivament el 39%, és a dir, 1,4 milions de tones, que suposa un 3,7% d’increment respecte  el 2014.

Summary: El Maresme és la comarca de l'àrea metropolitana que més recicla i el Garraf la que menys


El 40% de la plantilla s'ha acollit als plans de formació durant el primer any ACN Barcelona.-L'automobilística Seat ofereix als seus treballadors 3.500 cursos de temàtiques diferents, com 'mind mapping', consells per a Excel o idiomes a través de la plataforma 'Always Learning'. Durant el seu primer any de funcionament, més de 6.000 persones, al voltant del 40% de la plantilla, s'han donat d'alta per cursar aquests els continguts de forma voluntària durant el seu temps lliure. En els tres mesos d'estat d'alarma, 800 persones es van inscriure a la plataforma i durant aquest període es van completar 4.000 formacions. Durant el 2019, Seat va invertir 23 milions d'euros en formació –una mitjana de 1.500 euros per treballador- i va impartir més de 350.000 hores lectives als seus treballadors. A més de les formacions voluntàries, 'Always Learning' també inclou dos blocs més: un enfocat a les necessitats formatives relacionades amb el lloc de treball actual i l'altre en les aptituds que la companyia preveu que poden ser necessàries en el futur, sobretot en l'àmbit de la tecnologia i la digitalització.

Summary: Seat ofereix 3.500 cursos d'estiu als seus treballadors


Durant la celebració del Festival de Sitges entre el 8 i el 18 d'octubre, els comerços dels principals eixos comercials del municipi regalaran entre els seus clients amb un import mínim de compra mascaretes higièniques amb motius fantàstics. Dues empreses sitgetanes n'han elaborat 1.000 cadascuna fabricades en teixit de cotó. Un dels dos models de mascareta, dedica quatre dissenys a pel·lícules destacades de la trajectòria de David Lynch, que rebrà el Gran Premi Honorífic del certamen. El segon, tindrà imatges de pel·lícules com 'Metropolis' o 'La semilla del diablo' en una meitat i l'icònic King Kong a l'altre. La iniciativa s'emmarca en la campanya 'Comerç Fantàstic 2020'.

Summary: El comerç de Sitges regalarà mascaretes amb motius fantàstics durant el Festival


Els tres regidors de la CUP a l’Ajuntament de Reus han explicat després del ple extraordinari per repetir la investidura de Carles Pellicer decretada pel TSJC que han decidit acatar la Constitució perquè han prioritzat “mantenir el lloc a la institució”. “No podem permetre que totes aquelles persones que van votar i creuen en la CUP es quedessin orfes d’aquesta representació”, ha expressat la portaveu al consistori, Marta Llorens, en una roda de premsa posterior al plenari. Els cupaires han denunciat una “persecució a l’independentisme i a la llibertat d’expressió” per part de VOX, el partit que va portar davant la justícia la seva presa de possessió com a regidors el passat 15 de juny.  Llorens ha assenyalat que han recorregut al marc irònic durant el seu jurament d’aquest dimecres i ha exposat que “sembla que només la gràcia de Déu pugui decidir la representació política del consistori”. Amb tot, ha reconegut que s’han quedat sorpresos perquè no pensaven “que la situació seria de tanta magnitud” i que es podria fer repetir el ple d’investidura.

Summary: La CUP de Reus justifica l’acatament de la Constitució per mantenir el seu lloc a l’Ajuntament


Els nuclis de Miami Platja i de l'Hospitalet de l'Infant disposaran d'una via verda el 2022 al traçat que ocupa l'actual via de la costa, que dilluns quedarà en desús amb l'entrada en servei de la variant de Vandellòs del corredor mediterrani. Segons l'alcalde de Mont-roig del Camp, Fran Morancho, aquest és el termini de desmantellament que Adif va traslladar als dos batlles al desembre. Morancho també ha apuntat que, d'entrada, Adif preveu començar a desmantellar la catenària i elements de coure per evitar robatoris, i abordar després la resta de treballs. L'alcalde ha lamentat que la nova variant no comportarà una millora del servei ferroviari i ha reclamat almenys dues freqüències diàries més per sentit entre Tortosa i Barcelona. Durant una trobada amb els mitjans de comunicació, l'alcalde de Mont-roig ha explicat que dijous tenien prevista una reunió entre els alcaldes dels cinc municipis afectats -Vandellòs i l'Hospitalet de l'Infant, Mont-roig del Camp, Cambrils, Vinyols i els Arcs, i Salou-, representants d'Adif i de la Generalitat per parlar de la via de la costa. La trobada, però, s'ha suspès i caldrà buscar una nova data, segons l'alcalde.  El batlle ha revelat que, malgrat tot, els contactes amb Adif fa temps que duren i que al desembre representants de l'empresa van anunciar-li a ell i a l'alcalde de Vandellòs, Alfons Garcia, que estaven redactant un avantprojecte sobre el desmantellament i la restitució de la via, i que no el tancarien fins que els municipis no hi fessin les seves aportacions. Segons Morancho, l'empresa gestora de la infraestructura es va mostrar molt receptiva amb les seves demandes i convençuda que calia tirar endavant amb el desmantellament de la via única, tal com estableix la Declaració d'Impacte Ambiental del corredor mediterrani. L'alcalde ha assegurat que Adif preveu haver executat el desmantellament i la conversió del tram de Miami i de Vandellòs en via verda l'any 2022. El cost del projecte turístic anirà, també, a càrrec d'Adif, segons l'alcalde.   De moment, segons l'alcalde, Adif ha adjudicat uns primers treballs per començar a desmantellar immediatament els elements que podrien ser objecte de robatoris, com la catenària i cables de coure. Morancho ha detallat que, tot seguit, la previsió és anar desmantellant la via i que, mentre durin els treballs, Adif s'avé a habilitar uns quatre punts de pas per als cotxes al llarg del traçat.  Malgrat la posada en servei de la nova variant del corredor, que situa les estacions més properes al municipi als nuclis de l'Hospitalet de l'Infant i de Cambrils, l'alcalde de Mont-roig lamenta que "no tenim constància d'un millor servei" ferroviari. En aquest sentit, l'alcalde ha reclamat almenys dues freqüències diàries més per sentit entre Tortosa i Barcelona, ja siguin d'alta velocitat o de velocitat alta.  En paral·lel, els ajuntaments de Vandellòs i l'Hospitalet de l'Infant, Mont-roig del Camp i la Generalitat volen "redefinir" el conjunt del transport públic per carretera que ofereixen les diferents administracions –tant de transport urbà com interurbà. La prioritat, ha assenyalat Morancho, ha de ser optimitzar serveis i reduir el temps de viatge en bus -d'una hora i quart entre l'Hospitalet de l'Infant i Reus-, sense haver d'incrementar el pressupost. Traspàs de l'N-340 i càmeres de vigilància D'altra banda, l'alcalde ha avançat que durant aquesta legislatura volen continuar la remodelació de l'avinguda de Barcelona -la travessera de l'antiga N-340- amb dos nous trams. Alhora, també seguiran negociant amb l'Estat el traspàs a l'Ajuntament de l'N-340 entre Miami i Cambrils, d'accés a urbanitzacions. La intenció del govern local és instal·lar-hi enllumenat i carril bici, i instar els càmpings a construir-hi rotondes per millorar l'accés als establiments.  En matèria de seguretat, l'alcalde, Fran Morancho, ha avançat que el pressupost que volen portar a aprovació a final de gener preveu instal·lar una desena de càmeres de videovigilància en diversos punts del municipi, que disposa de fins a 22 urbanitzacions repartides en un territori molt extens. "Tindran caràcter dissuasiu per millorar la percepció de seguretat i tenir més control del que passa", ha assenyalat l'alcalde, el qual s'ha mostrat resignat amb la "poca presència" dels Mossos a la zona.   D'altra banda, el batlle també ha avançat la intenció de redefinir el servei de recollida de la brossa per millorar l'índex de recollida selectiva, tal com exigeixen les autoritats europees. Entre les mesures que es plantegen hi ha l'impuls d'una prova pilot de recollida "porta a porta" en dues urbanitzacions, així com un sistema similar per a la recollida de restes vegetals i de poda. "Tenim uns 2.500 habitatges d'ús turístic on durant l'estiu poden passar-hi cinc o sis inquilins diferents", ha il·lustrat l'alcalde.  L'Ajuntament deixa d'ingressar per l'AP-7 i cedeix els terrenys del nou institut  Morancho també ha explicat que la fi de la concessió de l'AP-7 comportarà que les arques municipals deixin d'ingressar més de 200.000 euros anuals en concepte d'IBI per part de l'empresa Aumar. Aquest import suposa aproximadament un 1% del pressupost de l'Ajuntament de Mont-roig, que se situa al voltant dels 19 MEUR anuals.  Finalment, l'alcalde ha explicat que el ple municipal preveu aprovar aquest dimecres la cessió a la Generalitat dels terrenys on està projectat el nou institut de Miami Platja, que tindrà almenys dues línies. Actualment, ha recordat Morancho, els 200 alumnes de l'institut estan ubicats "en mòduls i en un espai on no hi caben".

Summary: Adif assegura a Mont-roig que el 2022 haurà desmantellat la via de la costa i adequat la via verda


Les galeries d'art catalanes han celebrat aquest dimarts la desena Nit del Galerisme, en què s'han lliurat els tradicionals Premis GAC (2017). El jurat ha distingit enguany la tasca de col·leccionisme de la Fundació Sorigué; la programació artística de la galeria Àngels Barcelona; l’artista Carlos Pazos (i la seva exposició a ADN Galeria) i l’emergent Mar Arza; la crítica Bea Espejo; la publicació ‘Time Out Barcelona’; l’exposició històrica ‘Carlos Saura Fotògraf. Espanya anys 50’ (Cercle de l’Art); i el comissariat de l’exposició sobre Jorge Oteiza a La Pedrera. A banda d’aquests premis, els Galeristes Associats de Catalunya han lliurat també guardons honorífics a l’artista Perejaume i la galerista Mariana Draper, respectivament. Com ja va passar l’any passat amb Sean Scully i Francesc Mestre, els galeristes catalans han concedit dos premis honorífics. D’una banda, a Perejaume, artista i poeta de dilatada trajectòria. De l’altra, a la galerista Mariana Draper, fundadora i responsable de la Sala Dalmau de Barcelona des de l’any 1979.  Amb aquest guardó, Perejaume (Sant Pol de Mar, 1957) se suma al llistat de Premis Honorífics que ha concedit l'associació, entre els quals hi ha Antoni Tàpies (2010), Jaume Plensa (2011), Richard Hamilton (2012), Antoni Muntadas (2013), Alfons Borrell (2014), Susana Solano (2015) y Sean Scully (2016). X Nit del Galerisme La X Nit del Galerisme ha reunit aquest dimarts tres cents representants del món de l’art català pel lliurament dels Premis GAC (2017). També hi ha participat el segon tinent d’alcalde de Barcelona, Jaume Collboni, i el director de l’Institut Català d’Empreses Culturals (ICEC), Xavier Díaz. Els Premis GAC van néixer l’any 2008, organitzats pel Gremi de Galeries d’Art de Catalunya amb la col·laboració de l’Associació Art Barcelona. El seu objectiu és reconèixer personalitats i agents culturals que tenen un paper destacat en el mercat i la promoció d’artistes, emergents i consolidats, locals i internacionals.

Summary: La Fundació Sorigué, la galeria Àngels Barcelona, Carlos Pazos i ‘Time Out’, Premis GAC 2017


Joves Agricultors i Ramaders de Catalunya (JARC) acusa el Departament d'Agricultura de "relegar" el tema del control cinegètic. L'organització agrària considera que la conselleria ha incomplert el compromís de posar en marxa els grups de treball amb els diferents agents implicats per tirar endavant la Llei de Caça, "que fa més de tres anys que el Govern havia anunciat que era imminent". JARC ha demanat a Agricultura que efectuï els estudis pertinents sobre les poblacions d'animals salvatges a Catalunya "per poder dissenyar una estratègia efectiva i precisa a cada territori", que "no passi només per caçar en les explotacions agràries on s'estan produint els danys, que serien només la punta de l'iceberg". JARC trasllada tot el seu suport als caçadors, que es van declarar en vaga per l'augment significatiu en les sancions per infraccions, que en el cas de les més greus pot arribar a 120.000 euros. El cap sectorial de la Fauna Salvatge de JARC, Mauri Bosch, planteja però la necessitat de crear una figura professional per al control de la fauna salvatge, "per separar el que és una pràctica esportiva de les mesures control i de prevenció de danys a agricultors i ramaders".  Des de JARC consideren que "els Agents Rurals no disposen de personal suficient, ni tenen el perfil adequat per dur a terme aquesta tasca". Bosch considera un "greuge comparatiu" que s'actualitzin les sancions per infraccions als caçadors, i en canvi, "no se sancioni a tots aquells que no respecten les senyals de les àrees de caça". JARC remarca que l'estat d’alarma per al covid-19 ha comportat un elevat creixement de les poblacions de senglars, conills o tudons, entre altres. "Els danys que aquestes espècies han comès durant la primera fase del confinament, en la qual es va prohibir la caça per danys en les explotacions, han malmès seriosament la seva viabilitat", assenyala Bosch. A més, l'organització agrària sosté que Agricultura va establir un "criteri difús" a l'hora de concedir permisos durant el mes de març, "basat en un criteri bastant ambigu, com que havia de comprometre la viabilitat de l'explotació".  El cap sectorial de la Fauna Salvatge de JARC es mostra molt crític amb la prohibició de la caça durant aquest període que, assegura, "ha portat als professionals agraris a una situació límit". "S'haurien d'haver concedit moltes més autoritzacions, donat que si l'agricultor té un camp de cereals i comença a perdre producció, ja treballa amb una rendibilitat baixa, té i tindrà un greu un problema, igual que a l'horta si es mengen la verdura", afirma Bosch. "Amb els arbres fruiters, per exemple, si els tudons es mengen els brots, també comprometen la propera collita", afegeix. Per aquest motiu, JARC ha recriminat al Departament d'haver actuat "molt tard".

Summary: JARC acusa Agricultura d'"abandonar" el control de la fauna salvatge


La policia andorrana ha detingut aquest diumenge a Andorra Martí Cots Saleta, conegut com 'El Rambo de la Cerdanya' per delictes comesos en aquell país. Els Mossos d'Esquadra van emetre una ordre de cerca i detenció el 8 de desembre passat, després que el dia abans fugís de l'hospital psiquiàtric de Lleida. Cots Saleta té 49 anys, és veí de Bellver de Cerdanya (Cerdanya) i té un historial delictiu molt ampli que comença fa tres dècades. Segons els Mossos d'Esquadra, té catorze antecedents relacionats, principalment, amb robatoris de cotxes i en establiments però també d'algun tiroteig amb la policia.  A Catalunya, els Mossos el buscaven per haver atracat dissabte a punta de pistola l'Alp Hotel Masella (Cerdanya). Es va endur milers d'euros que hi havia a la caixa. Haurà de respondre primer, però, pels fets de què se l'acusa a Andorra.

Summary: Detenen a Andorra 'El Rambo de la Cerdanya'


El delegat del govern espanyol, Enric Millo, ha afirmat que veu "saludable" que l'independentisme faci "exercici d'autocrítica". En declaracions a Ràdio 4, Millo ha mostrat sorpresa davant del "canvi de discurs sobtat"  d'alguns dirigents independentistes sobre que no estaven preparats per a declarar la independència quan hi havia gent , com ell, que alertava de l'"engany massiu" que s'estava portant a terme. Així, ha dit que aquests dirigents no poden "al·legar sorpresa" de les conseqüències que han tingut els seus actes. D'altra banda, ha dit que el fet que hi hagi membres del Govern destituïts empresonats "condiciona" els comicis del 21-D i ha dit que el que cal és que les formacions apostin per candidats que permetin que a partir del 22 de desembre hi hagi "interlocutors vàlids", cosa que ha assegurat que no passa segons els candidats anunciats.  "Alguns dels noms que s'han apuntat com a candidats són persones que han demostrat que no són interlocutors vàlids per generar confiança i credibilitat per a un canvi de política i aposta lleial pel diàleg", ha dit Millo. El delegat ha dit que evidentment el país no està "acostumat" a que es pugui celebrar una campanya electoral amb empresonats perquè no s'ha viscut mai fins ara i davant d'això ha demanat candidats "que tinguessin totes les característiques per ser interlocutors vàlids per reprendre la situació". En aquest sentit, ha dit que els independentistes han pogut i podran defensar les seves idees però ha destacat que cal és saber quin plantejament de futur fan "d'acord amb les regles del joc".  Sobre l'acord que ha proposat el PPC a PSC i Cs de compartir punts del programa, Millo ha afirmat que ho veu "carregat de sentit comú" i ha assegurat que després d'escoltar algunes declaracions les posicions "no estan tan allunyades". Balanç positiu i "professionalitat" dels funcionaris Millo ha fet també un balanç "positiu" del funcionament de l'administració catalana en els primers 15 dies d'aplicació de l'article 155 de la Constitució espanyola i ha destacat la "professionalitat" i el "rigor" dels funcionaris. Ha afegit que l'aplicació d'aquest article suposa un període "molt extraordinari" però de durada "limitada i curta". El delegat ha defensat que l'aplicació d'aquest article ha permès "restaurar l'ordre constitucional i estatutari" i aturar "de manera definitiva" el procés independentista. Actuació policial D'altra banda, ha defensat l'actuació "intel·ligent i proporcionada" durant els diferents cossos policials en la passada vaga general. També en l'àmbit policial, ha lamentat que una persona perdés un ull durant les carregues de l'1 d'octubre i ha assegurat que "ningú desitja que es produeixi un fet com aquest". Més enllà d'això, ha dit que hi ha una investigació policial que ha de permetre "aclarir" què va passar.  Ha dit també que es retirarà el vaixell on fins ara s'allotjaven els policies espanyols destinats a Catalunya però que la seva presència es mantindrà "encara un temps" però ara en hotels, després que la disponibilitat hotelera a la ciutat ho hagi permès i per tal d'aconseguir que aquests agents estiguin en condicions "més favorables".

Summary: Millo veu "saludable" que l'independentisme faci "autocrítica" i demana interlocutors "vàlids" el 21-D


La Crida-CUP de Lleida ha valorat aquest dilluns els resultats del 26-M després de perdre la representació que tenien a la Paeria amb 2 regidors i consideren que la seva tasca d'oposició ''contundent però constructiva'' ha estat ''clau'' pel canvi de govern que ha decantat la ciutat cap a ''l'independentisme d'esquerres''. La formació ha lamentat uns resultats que no han estat ''positius'' ni els que s'esperaven, i és per això que consideren que ''no reflecteixen la feina feta''. Així, apunten que la Crida no ha pogut ''resistir un context nacional i municipal, advers marcat pel vot útil'' cap a la possibilitat de canvi després de 40 anys de PSC a la Paeria. Així mateix, estenen la mà al futur equip de govern d'ERC per ''construir república'' i fixen el ''puny tancat'' contra les privatitzacions de serveis públics. La Crida-CUP ha anunciat aquest dilluns que malgrat no comptar amb representació a la Paeria continuaran la seva tasca política al carrer, on es diuen trobar-se còmodes.

Summary: La Crida-CUP de Lleida considera que han estat claus pel canvi de govern a la Paeria i estén la mà per fer república


El representant de les zones de muntanya de JARC-COAG, Josep Bombardó, ha celebrat que el Departament d'Agricultura hagi acceptat finalment obrir la convocatòria 2017 de l'ajut per la gestió i la recuperació dels prats de dall als nous sol·licitants. L'organització agrària portava mesos reivindicant que limitar el suport econòmic només als productors que havien demanat aquest ajut l'any 2016, "suposava un greuge molt important per a molts ramaders de muntanya, dificultant encara més la viabilitat de les seves explotacions". JARC-COAG defensa la importància del manteniment de les zones de pastura i considera que incrementar-ne el suport econòmic "ha de ser una de les prioritats d'Agricultura". "Les condicions dels ramaders de muntanya mai seran fàcils, així que continuarem denunciant que no se'ns poden retallar els ajuts basics per falta de pressupost", ha remarcat Josep Bombardó. Segons el responsable de muntanya de JARC-COAG, els beneficis de mantenir l'activitat agrària en les zones de muntanya "no es limiten a tenir imatges de postal per als que vinguin de vacances" i, per això, ha reivindicat la necessitat de millorar les condicions de l'activitat econòmica en aquests territoris "per evitar que la gent marxi dels pobles". "Si no hi ha pagesia, ningú es farà càrrec de mantenir uns espais d'indubtable valor ambiental i social", ha assenyalat Bombardó.

Summary: JARC-COAG celebra que Agricultura incrementi el suport per a la gestió de les pastures


La Direcció General de Serveis Penitenciaris "desconeix" si al periodista sueco-turc Hamza Yalcin, detingut per la policia espanyola el 3 d'agost a l'aeroport de Barcelona, se'l va informar dels seus drets i del motiu de la seva detenció, "en no ser competents". El director general de Serveis Penitenciaris, Amand Calderó, que depèn del Departament de Justícia, ha respost per carta al Col·legi de l'Advocacia de Barcelona (ICAB), que va reclamar-los aquesta informació arran de la detenció del periodista i el seu posterior ingrés a la presó de Brians 1. Pel que fa a aquest ingrés, Serveis Penitenciaris assegura que es va produir "sense cap incidència a destacar", que el dia 9 va rebre la visita del Consolat de Suècia i el dia 10 la del seu advocat.

Summary: Justícia "desconeix" els detalls de la detenció del periodista crític amb Erdogan perquè no en té la competència


També vol que compareguin Mas, Trias, Asens, Tardà, Boya, Trapero i els líders de CCOO i UGT a Catalunya, entre d'altres ACN Barcelona.-Jordi Cuixart demana com a testimonis del judici de l'1-O relators especials de l'ONU, premis Nobel de la Pau i el lingüista Noam Chomsky, així com membres del Consell d'Europa. En l'àmbit polític inclou Artur Mas, Xavier Trias, Jaume Asens, Joan Tardà, Albano-Dante Fachin, Mireia Boya, Eulàlia Reguant i David Fernàndez. Així mateix, vol que compareguin els líders d'UGT i CCOO a Catalunya, Camil Ros i Javier Pacheco, el major dels Mossos en aquell moment, Josep Lluís Trapero, el llavors comissari en cap, Ferran López, i la cap de l'operatiu que va donar protecció al registre del Departament d'Economia, Maria Teresa Laplana. També demana el testimoni del portaveu del PP al Senat, Ignacio Cosidó, pels missatges sobre el repartiment dels càrrecs del CGPJ i el control de la Sala Penal del Suprem. Així, en l'àmbit internacional, Cuixart planteja la compareixença de David Kaye, relator especial de Nacions Unides sobre la promoció i protecció del dret a la llibertat d'expressió i opinió; Michael Forst, relator especial sobre la situació dels defensors de drets humans; Nils Muizenieks, comissari de Drets Humans del Consell d'Europa; Kartik Raj, autor de l'informe de Humans Rights Watch sobre l'1-O; Annalisa Ciampi, exrelatora especial de Nacions Unides per als drets de llibertat de reunió i associació pacífica; el príncep Zeid Ra'ad Al Hussein, ex-alt comissionat de Drets Humans de l'ONU, i Roger Gale, vicepresident de l'Assemblea Parlamentària del Consell d'Europa. Tots ells han fet pronunciaments sobre els fets que es jutgen.  D'altra banda, també reclama com a testimonis Jody Williams, premi Nobel de la Pau 1997; Ahmed Galai, premi Nobel de la Pau 2015; el lingüista Noam Chomsky, i l'historiador Paul Preston. Els quatre van signar el manifest 'Let catalans vote'.  La llista de peticions, que arriba a les 64, també inclou el síndic de greuges i testimonis de les càrregues policials de l'1-O, entre ells dos observadors internacionals: Manon Massé, diputada al Parlament de Quebec, i Félix Von Gründberg, diputat al Parlament Federal Alemany per l'SPD.

Summary: Cuixart demana com a testimonis relators especials de l'ONU, premis Nobel de la Pau i el lingüista Noam Chomsky


La línia Barcelona-Vallès va sumar 64 milions i la Llobregat-Anoia 23 milions ACN Barcelona.-Ferrocarrils de la Generalitat de Catalunya (FGC) va assolir el 2018 els millors registres de la seva història en nombre de validacions, fins els 87,1 milions de viatges a les línies Barcelona-Vallès i Llobregat-Anoia, cosa que representa un increment del 3,3% respecte l'any anterior, segons ha informat la companyia aquest dimecres. La línia més utilitzada va ser la Barcelona-Vallès, que va registrar 64 milions de viatges, un 3,3% més que l'any passat, gràcies a l'increment del passatge a les línies S1 i S2 després dels perllongaments de Terrassa el 2015 i Sabadell el 2017. Pel que fa la línia Llobregat-Anoia es van validar 23 milions de validacions, fet que també representa un augment del 3,3%. En aquesta línia, s'ha detectat un augment global de la mobilitat, sobretot concentrat en el tram entre Colònia Güell i Martorell Vila, a la segona corona, amb un creixement del 7,4%, molt per sobre de la mitjana de la línia. D’altra banda, el servei de rodalies, als ramals d’Igualada i Manresa, ha augmentat també, amb un 5% més de viatges registrats aquest 2018. Pel que fa la línia Lleida-La Pobla continua l'augment progressiu d'usuaris, amb un 6,8% més, fins als 220.700 viatges. D'altra banda, els índex de puntualitat –els retards es calculen a partir dels 3 minuts- s'han enfilat fins al 99,49% a les línies metropolitanes i fins al 99,10% a la línia Lleida-La Pobla.

Summary: Ferrocarrils tanca el 2018 amb 87,1 milions de viatges i assoleix els millors resultats de la seva història


El president del Banc Sabadell, Josep Oliu, ha afirmat que el canvi de seu social de l'entitat bancària "és indefinida, no té data de caducitat" i és una decisió "molt meditada". "Feia temps que sabíem que si es produïen determinades circumstàncies hauríem de donar aquest pas i havíem avisat", ha defensat Oliu. Així ho ha manifestat des d'Alacant, on aquest dijous el banc ha celebrat el seu consell d'administració per primer cop des del trasllat. Oliu ha comparegut juntament amb el president de la Generalitat Valenciana, Ximo Puig, qui s'ha reunit amb el consell d'administració de l'entitat. Oliu ha recordat que Alacant és la demarcació de l'estat espanyol on el Sabadell té una quota de mercat més gran, amb un 26,59%.  Oliu ha qualificat la jornada d'aquest dijous com "històrica", ja que per primer cop el consell d'administració s'ha trobat a Alacant, concretament a l'antiga seu central de la CAM. El president ha recordat a Puig que el Sabadell va triar Alacant per davant d'Oviedo i de Madrid per la presència que el banc ja té a la zona. "La Comunitat és la segona on més personal té el banc", ha dit. Concretament, hi ha 2.500 empleats, dels quals uns 1.400 es dediquen a qüestions relacionades amb els serveis corporatius. A més, a Alacant hi ha Solvia i el centre de processament de dades, entre altres.  El president de la Generalitat Valenciana, Ximo Puig, s'ha trobat amb el consell d'administració de Banc Sabadell aquest dijous al matí. Puig també es va trobar dilluns amb el president de CaixaBank, Jordi Gual, coincidint amb el primer consell d'administració després del trasllat de la seu social a València.  El consell d'administració del Sabadell s'ha reunit al llarg de tot el dia, amb un recés per dinar. Entre altres qüestions, ha aprovat els comptes dels primers nou mesos de l'any, que seran presentats aquest divendres. Entre els membres del consell hi ha José Manuel Lara  García, del grup Planeta. Miquel Roca i Junyent, un dels anomenats 'pares de la Constitució' i exdirigent de CiU, n'és secretari no conseller.

Summary: Oliu assegura que el canvi de seu del Banc Sabadell "no té data de caducitat"


Lastra defensa la independència del CIS i En Comú Podem diu que cal tractar la corona de manera "republicana" ACN Madrid .-El PSOE tombarà la Proposició No de Llei (PNL) presentada per Unides Podem al Congrés perquè el Centre d'Investigacions Sociològiques (CIS) pregunti sobre la monarquia espanyola. La portaveu socialista, Adriana Lastra, ho ha anunciat en una roda de premsa on ha defensat que el CIS és un organisme "independent". Per la seva banda, el secretari primer de la mesa del Congrés i diputat d'En Comú Podem, Gerardo Pisarello, ha recordat al PSOE que molts dels seus votants són republicans i aposten per la "transparència" i que cal tractar la corona de "manera republicana": "No pot viure d'esquenes a l'opinió pública". En aquest sentit, ha dit que és "increïble" que "en ple segle XXI" el CIS "encara pugui contribuir a la opacitat".  Durant la seva compareixença, Pisarello ha insistit que la ciutadania ja es pregunta sobre la monarquia i que cal que aquesta institució se sotmeti al control parlamenti, perquè "és una monarquia parlamentària". També ha defensat que cal acabar "amb uns privilegis que són inadmissibles en ple segle XXI".

Summary: El PSOE tombarà la iniciativa de Podem perquè el CIS pregunti per la monarquia


El portaveu d’En Comú Podem diu que si és cert, no es pot resoldre “amb una simple destitució”  ACN Madrid .-El portaveu d’En Comú Podem al Congrés, Jaume Asens, qualifica que “molt greu” que un coronel de la Guàrdia Civil, Diego Pérez de los Cobos, “alteri la veritat” d’un document oficial per “inculpar falsament algú” i diu que si la informació publicada pel Diario.es és certa, “no es pot despatxar amb una simple destitució”. Asens es fa ressò en un tuit de la notícia publicada pel rotatiu on s’assegura que la Guàrdia Civil va alterar la declaració d’un testimoni en el marc de la investigació judicial contra el govern espanyol per autoritzar la manifestació del 8-M. Segons el diari, l’informe la Benemèrita atribueix a un representant sindical, que va suspendre una concentració prevista pel 10 de març, unes declaracions que no hauria fet.  Entre elles, que van suspendre la convocatòria per la covid-19, tot i que va declarar que ho havia fet per buscar una data “més propera al judici que s’havia de celebrar per l’acomiadament –d’una treballadora- a finals de març”.

Summary: Asens qualifica de “molt greu” que un coronel de la Guàrdia Civil alteri un document per “inculpar falsament” algú


El Diari Oficial de la Generalitat de Catalunya (DOGC) ha publicat aquest dilluns a la matinada el decret de creació, denominació i determinació de l'àmbit de competència dels departaments de l'Administració de la Generalitat de Catalunya però no el dels nomenaments. El decret que ha tingut el vistiplau del govern espanyol aborda l'estructura de la Generalitat i la denominació i les competències de cada conselleria. Concretament, estableix que hi haurà una vicepresidència i 13 conselleries, de les quals dues canvien de nom: el departament d'Acció Exterior, Relacions Institucionals i Transparència (fins ara d'Afers exteriors, Relacions Institucionals i Transparència) i el departament de Polítiques Digitals i Administració Pública (que es deia Governació, Administracions Públiques i Habitatge). L'executiu espanyol ha justificat amb una carta que no ha autoritzat la publicació del decret dels nomenaments perquè planteja "problemes de viabilitat". La missiva, que és la resposta del govern espanyol a la carta que la Generalitat va fer arribar a la Moncloa per informar del nou Govern, fa referència explícita al nomenament de Jordi Turull, Josep Rull, Antoni Comín i Lluís Puig i a les seves "circumstàncies" i a les "competències atribuïdes". La carta de la Moncloa recorda que la publicació de l'Acord per formar el Govern "requereix l'autorització per part de govern espanyol, sense el qual l'acte o disposició no tindria validesa i efectes". El govern espanyol ha respost a la Generalitat que el decret de creació, denominació i competències del nou Govern "no planteja problemes de viabilitat" i es pot publicar al DOGC. No obstant, en relació a l'altre decret, que recull els nomenaments dels consellers, ha detallat que "es procedirà a analitzar la viabilitat de la seva publicació, ja que es preveu el nomenament com a consellers de Jordi Turull com a conseller de Presidència, Josep Rull, de Territori i Sostenibilitat, Toni Comín, de Salut, i Lluís Puig, de Cultura". Aquest diumenge a la tarda el president de la Generalitat, Quim Torra, s'ha mostrat convençut que el govern espanyol "no incomplirà la llei" i aquest dilluns es publicaria al DOGC no només el decret de creació i estructura del Govern sinó també el dels nomenaments. "No em puc imaginar que el govern espanyol incomplirà la llei", ha afirmat Torra a Vilafranca del Penedès, on ha visitat la Fira de Maig. El president del Govern confia que dimecres vinent, data prevista per a la presa de possessió dels consellers, "s'aixequi definitivament el 155".

Summary: El DOGC publica el decret de creació i estructura del Govern però no el dels nomenaments


El Consell Nacional de la Joventut de Catalunya (CNJC) ha alertat aquest dimarts al Parlament sobre la problemàtica "de primer ordre" que suposa el suïcidi juvenil, en una sessió monogràfica sobre aquesta qüestió que ha tingut lloc a la cambra catalana. L'entitat ha reclamat mesures per prevenir aquestes morts i ha lamentat que, al seu parer, la resposta que hi donen les institucions catalanes és "parcial". El Consell ha afirmat que aquesta és la primera causa de mort entre el jovent de 15 a 34 anys i que hi ha un suïcidi cada 5 dies. La sessió, proposada pel mateix CNJC, ha comptat amb la participació d'agrupacions i especialistes en suïcidi juvenil i salut mental, així com amb responsables del Departament de Salut. "Molt sovint, les morts per suïcidi són morts evitables si es treballa des de la prevenció i amb enfocament social i no clínic", ha remarcat Isaura González, responsable de salut del CNJC. González ha considerat "inqüestionable" la responsabilitat de les institucions, i ha afirmat que Parlament i Govern han de convertir la reducció de la mortalitat evitable "en un objectiu de salut pública" que s'entomi "de manera interdepartamental". El CNJC també ha subratllat la "necessitat" d'ampliar els recursos per detectar casos de risc de suïcidi juvenil a l'Atenció Primària i als centres educatius. La mateixa entitat recorda que el programa Codi Risc Suïcidi (CRS) actualment només s'aplica a Catalunya a partir de l'atenció a Urgències, fet que deixa "buits importants" pel que fa a possibilitats de detecció. A banda, l'ens ha denunciat un "desequilibri territorial" pel que fa als recursos que es destinen a la prevenció. Una altra de les problemàtiques detectades pel CNJC és la interrupció del suport psicològic i l'assistència mèdica quan les persones assoleixen la majoria d'edat. Canvien de professionals, "han de començar de nou" el procés i "es redueixen les visites pel simple fet de tenir 18 anys". Per aquesta raó, el CNJC aposta per incorporar la perspectiva juvenil als Centres de Salut Mental (CSM), així com per millorar la coordinació entre els CSM per a Infants i Joves (CSMIJ)  i els CSM per a Adults (CSMA). D'altra banda, el CNJC demana al Departament d'Educació que incorpori l'educació emocional i la salut mental al currículum educatiu. També proposa dotar el professorat i els Equips d'Assessorament i orientació Psicopedagògica (EAP) de formacions i recursos en gestió emocional "amb la major immediatesa possible". A més defensa que cal capacitar els professionals "però sense sobrecarregar-los de responsabilitat" i que cal implementar protocols als centres escolars davant la conducta suïcida. Finalment, el CNJC afirma que segons Jove.Cat més del 20% de les visites del jovent al metge són per ansietat o depressió, factors "estretament lligats amb el suïcidi". A més, afegeix el mateix ens, el setembre passat l'Institut Hospital del Mar d'Investigacions Mèdiques publicava que un 10% dels estudiants universitaris tenia pensaments suïcides durant el primer any de carrera. També opina que "els silencis mediàtics i els tabús" al voltant del suïcidi i la salut mental "no ajuden" a crear una consciència social sobre la temàtica i "provoquen una major soledat i aïllament" en les persones afectades. Segons el CNJC, que cita l'entitat Obertament, més d'un 80% de les persones amb un problema de salut mental a Catalunya ha patit discriminació i estigma.

Summary: El Consell Nacional de la Joventut alerta al Parlament de la problemàtica "de primer ordre" del suïcidi juvenil


L'alcaldable de BComú, Ada Colau, ha estat investida de nou alcaldessa amb els vots dels deu regidors dels comuns, els vuit del PSC i tres de Barcelona pel Canvi-Cs, la candidatura liderada per l'exprimer ministre francès Manuel Valls. Amb el suport dels 21 regidors que marquen la majoria absoluta necessària per ser investida alcaldessa, Colau s'ha imposat així al candidat d'ERC, Ernest Maragall, que serà el líder de l'oposició malgrat encapçalar la llista més votada a les eleccions del 26 de maig. Després que les bases de BComú avalessin l'aposta de la direcció de fer un govern amb el PSC, cosa que ha permès a Colau ser investida de nou alcaldessa, els comuns començaran ara les negociacions amb els socialistes per formar govern.

Summary: Ada Colau és investida de nou alcaldessa de Barcelona amb els vots dels comuns, el PSC i tres regidors de Valls


La candidata del PSC al 20-D, Carme Chacón, ha aprofitat el seu discurs al míting socialista a Mataró per carregar contra les polítiques d'ocupació del PP de Mariano Rajoy. La cap de llista ha criticat que el govern espanyol hagi "oblidat" aquesta legislatura a col·lectius com els aturats de llarga durada o les dones desocupades. "Això és indecent", ha sentenciat Chacón, que ha promès que si Pedro Sánchez és president, aquests aturats seran la seva "prioritat". Al míting també han participat l'expresident del Parlament Europeu, Josep Borrell, i el fins ara diputat al Congrés, Joan Rangel, que ha qualificat les polítiques del PP de "càncer" que "mata".   Davant unes 300 persones, Chacón ha dedicat el míting de Mataró d'aquest diumenge a l'ocupació i a criticar les polítiques impulsades per Mariano Rajoy en aquest camp. "Calen plans per a aturats de llarga durada, per als joves aturats i per a dones aturades", ha dit la candidata, tot afirmant que Rajoy "té aquests col·lectius completament oblidats i això en un país és una autèntica indecència".  És per això que Chacón ha presentat els socialistes com l'antídot per a aquesta actitud atribuïda al PP. "Nosaltres els diem que volem canviar les coses. A aquests aturats, aquests joves, aquestes dones amb tantes dificultats, els diem que hi ha un partit que tenim la prioritat de l’ocupació estable, d’incrementar el salari mínim interprofessional i que els nostres joves tornin a tenir formació suficient per entrar al nou mercat de treball", ha dit, per acabar concloent que al PSC "no oblidarem la gent aturada". "Voteu Pedro Sánchez, perquè tenim clar que la prioritat és ocupació, sous dignes i futur pels nostres joves", ha sentenciat.  Abans que Chacón ha intervingut també Joan Rangel, que ha defensat el projecte socialista davant del de C's, Podem i, per suposat, el del PP. I és justament contra els populars contra els qui més durament ha anat el també membre de la llista del PSC.  "És el càncer. La dreta amb la seva desigualtat, mata, ho haurien d'avisar com fan amb el tabac", ha etzibat. Connexió amb Pedro Sánchez i crítiques a la premsa Enmig de l'acte de Mataró, el PSC ha aturat els discursos per connectar via satèl·lit i a través d'una pantalla amb el míting que Pedro Sánchez, candidat del PSOE, a València. La mateixa connexió s'ha fet amb els actes que simultàniament celebraven tots els candidats socialistes territorials, i tots han pogut escoltar a Sánchez dient que la "papereta del PSOE és la que fa fora Rajoy" i no les altres.  D'altra banda, a l'acte s'han sentit proclames des del faristol que criticaven el paper de la premsa. Josep Borrell ha estat el primer a carregar durament contra els periodistes, a qui ha acusat de "preguntar sempre de genolls" al president d'ERC, Oriol Junqueras. L'expresident del Parlament, a més, ha insistit en criticar la premsa perquè alguns mitjans "no m'han deixat anar a presentar el meu llibre". Posteriorment, Chacón s'hi ha abonat a la teoria i ha afegit que espera que la premsa "canviï" d'actitud.

Summary: Chacón acusa Rajoy de tenir "oblidats" els aturats de llarga durada i les dones desocupades i ho qualifica "d'indecent"


Els Mossos d'Esquadra tracten l'atropellament massiu d'aquest dijous a les Rambles de Barcelona com un "atemptat terrorista", segons han confirmat fonts no oficials a l'ACN. Els autors serien dos homes, que haurien llogat dues furgonetes per perpetrar l'atac. Un d'ells és el que ha provocat l'atropellament a les Rambles. Un home d'1'70m, aproximadament, i vestit amb una camisa blanca i ratlles blaves. Després de l'atac hauria fugit i s'hauria atrinxerat en un restaurant de la zona. En paral·lel a l'operatiu per intentar detenir-lo, els Mossos busquen ara el segon terrorista i la segona de les furgonetes, que encara no hauria aparegut.

Summary: Els Mossos d'Esquadra tracten l'atropellament massiu a Les Rambles com un "atemptat terrorista"


L’Ajuntament d’Alacant ha iniciat aquest divendres la reposició de les plaques dels carrers franquistes després de la mesura cautelar imposada pel jutjat número 4 de la ciutat arran del recurs contenciós administratiu interposat pel PP contra la decisió del govern municipal de modificar el nom de 46 carrers. La primera placa en ser retirada i recuperar el nom anterior ha estat la de la ‘Plaça de la Igualtat’ que torna a anomenar-se ‘Plaza de la División Azul’.  La jutge ordena paralitzar el canvi de retolació i insta al restabliment de les plaques anteriors, a més de la suspensió dels tràmits administratius per al canvi de denominació. La magistrada indica que l’Ajuntament d’Alacant va procedir a substituir les plaques malgrat ser coneixedor que s’havia interposat un recurs amb mesures cautelars. En la seva decisió assenyala que el consistori va actuar de manera “precipitada i immotivada, atès que no concorrien raons d’urgència”.  El govern municipal d’Alacant (PSPV, Compromís i Guanyar Alacant) ha escollit aquesta ‘Plaça de la Igualtat’ per fer el primer canvi i denunciar de manera simbólica la vulneració de la Llei de la Memòria Històrica, segons que han informat fonts municipals, i farà els canvis de manera progressiva.  Present a l’acte, la regidora de Memòria Històrica de l’ajuntament d’Alacant, María José Espuch, ha dit que se sent avergonyida per haver d’acatar la sentència però ha remarcat que el govern municipal no està d’acord amb la decisió. Espuch ha afegit que el PP “ens ha obligat a això però aquest no és un bon tràngol per a un demòcrata”. La regidora ha manifestat que els dones alacantines havien guanyat espai amb el nom de Plaça de la Igualtat i que ara “gràcies al PP i als seus còmplices del govern espanyol i les Corts Valencianes, tornem al NO-DO i el blanc i negre”.  Preguntada sobre aquesta qüestió durant la roda de premsa posterior al ple del Consell, la vicepresidenta i portaveu de la Generalitat Valenciana Mónica Oltra ha assenyalat que li resulta “dolorós” aquest restabliment i la recuperació del nom de la División Azul.. Oltra que ha recordat que la División Azul va lluitar al costat dels nazis en la Segona Guerra Mundial i s’ha demanat el perquè el PP prefereix homenatjar-los i “no a la igualtat”

Summary: Alacant recupera els noms franquistes dels carrers per complir la mesura cautelar després d'un recurs del PP


Els agents dels Mossos d'Esquadra han obert la porta a presentar denúncies als jutjats "per incompliment de la Llei de prevenció de riscos laborals" i davant la "percepció de desemparament per part del Departament d'Interior", segons CCOO. El sindicat ha assegurat en un comunicat que els agents treballen "sense proteccions per impedir el seu contagi i el dels seus companys". Ha afegit que la situació actual de confinament està augmentant de forma considerable els serveis en domicilis particulars, control i supervisió de detinguts "sense mitjans per als propis detinguts ni per a les unitats de Seguretat Ciutadana". A banda de la manca de materials de protecció, CCOO també ha afirmat que hi ha escassetat de vehicles i de mitjans personals. Sobre els vehicles, ha assegurat que s'estan fent servir "cotxes calents que passen d'unes patrulles a altres sense cap tipus de ventilació i desinfecció". Pel que fa la material de protecció, CCOO ha afirmat que en els millors casos s'ha donat un nombre "insuficient" de mascaretes, "majoritàriament no homologades i guants de làtex que, en moltes ocasions, no estan precintats, estan deteriorats i fins i tot caducats, que s'esquincen en ser utilitzats, i per tant no ofereixen protecció als agents". També ha alertat sobre la "falta de protocols i planificació dels torns de treball", especialment en les unitats de Trànsit i Seguretat Ciutadana.

Summary: CCOO obre la porta a denunciar la "manca" de material de protecció per als mossos i el "desemparament"


Els diputats de la formació alemanya Die Linke presentaran en els propers mesos una moció al Bundestag "per condemnar el judici als presos polítics" i exigir que la capital d'Europa "actuï per solucionar democràticament el tema català". Així ho ha assegurat el conseller d'Acció Exterior, Relacions Institucionals i Transparència, Alfred Bosch, després de reunir-se amb mitja dotzena de diputats d'aquest partit aquest dijous per la tarda. Bosch s'ha mostrat molt satisfet amb la trobada i ha remarcat que el Govern cada cop troba més "sensibilitat i proximitat" a la capital europea. En aquets sentit ha insistit en la necessitat de fer entendre a tot el món que a Catalunya "hi ha valors universals que estan en disputa".  Alfred Bosch s'ha reunit al Bundestag amb els diputats alemanys del partit Die Linke, Diether Dehm, Simone Barrientos, Heike Hänsel, Sylvia Gabelmann, Andrej Hunko i Zaklin Nastic. La trobada, s'emmarca en la ronda de contactes a capitals europees que el conseller ha iniciat per explicar la situació política a Catalunya. La setmana passada es va desplaçar a Ginebra i Islàndia i anteriorment a Londres, París, Madrid i Brussel·les. "Cada cop trobem més sensibilitat i proximitat aquí a Alemanya, sabem que no és fàcil, però els malentesos es desfan", ha assenyalat Bosch. Alhora ha celebrat que el Die Linke s'hagi compromès a presentar aquesta moció "per exigir que Alemanya faci alguna cosa perquè hi hagi una solució política al conflicte català i perquè un tema polític es discuteixi en una taula política on primin els valors democràtics i els drets humans".  El responsable d'Acció Exterior ha insistit en la necessitat de fer entendre a tot el món "que hi ha valors universals que estan en disputa". Bosch ha considerat que "hi ha coses que són inacceptables" arreu i ha demanat "suport per reivindicar la llibertat d'expressió, rebutjar els presos polítics que no poden existir i admetre que l'Estat espanyol està cometent un gran error a l'hora de judicialitzar el problema". Des del seu punt de vista a Alemanya "això sí s'entèn, els valors universals s'entenen molt bé". Per la seva banda, el diputat alemany, Andrej Hunko, ha expressat que entre els ciutadans alemanys existeix una "gran simpatia, com a mínim per un estat de dret democràtic i lliure i per un conflicte orientat al diàleg". Ha recordat la polèmica que va sorgir quan la justícia alemanya va detenir Carles Puigdemont: "La gran majoria de la població deia no se l'havia d'extraditar", ha indicat Hunko.  El diputat ha apuntat que algunes formacions del Bundestag podrien començar a ser més sensibles amb el tema català. "Els verds i potser l'FDP podrien tenir relativa simpatia i a la llarga els socialdemòcrates", ha valorat. Amb tot ha recordat que aquest partit té una aliança molt estreta amb el PSOE.

Summary: El Die Linke presentarà una moció al Bundestag per condemnar el judici als presos i exigir una solució democràtica per Catalunya


El portaveu del Partit Popular al Parlament Europeu, Esteban González Pons, ha exigit una "explicació oficial" a Bèlgica per una fotografia en què es veu un cotxe de la policia de Brussel·les que llueix una estelada penjada en una de les finestres posteriors. González Pons ho ha denunciat a través de Twitter. "Aquesta foto és indignant i exigeix una explicació oficial de Bèlgica", afirma. I afegeix, en referència a uns agents que es veuen al mateix document: "Aquests policies van passar en 1 minut de donar 10.000 manifestants a 45.000". I sobre l'estelada, assegura: "Aquesta ni tan sols és la bandera de Catalunya, sinó una il·legal que representa la ruptura d'Espanya".

Summary: González Pons exigeix una "explicació oficial" a Bèlgica per un cotxe de la policia amb una estelada


Entitats d'infància han demanat al Govern que creï un fons extraordinari per a la infància amb les transferències que arribin de l'Estat i d'Europa. Les organitzacions han recordat que les circumstàncies de salut pública, econòmiques, socials i polítiques provocades pel coronavirus "fan necessari que les administracions públiques i els partits polítics es comprometin amb la infància", especialment en casos de vulnerabilitat. L'objectiu del fons ha de ser crear una reserva per "amortir" els efectes presents i futurs de la crisi sanitària actual sobre la infància i l'adolescència. Afegeix que també hi hauria d'incorporar fons propis e l'executiu català. Save the Children ha alertat que sense un fons específics "s'aguditzaran les escletxes".  A la petició s'hi sumen PINCAT, TIAC, ECAS, FEDAIA O FEPA.  El responsable de polítiques d'infància de Save the Children a Catalunya, Emilie Rivas, ha instat a reconstruir la societat "començant per la seva base" i ha alertat que si no es fa ja "serà massa tard". Per això, ha demanat un pacte polític amb mesures específiques per a la situació actual però també de futur.  D'altra banda, ha posat sobre la taula que les mesures de restricció plantejades "tenen conseqüències sobre la infància més vulnerable" i ha demanat "mirar més enllà" d'iniciatives com les targetes moneder per beques menjador, tot i valorar-ho positivament. Actualment, el 28,6% dels infants, uns 404.000  nens i nenes, viu en situació de pobresa, alerten les entitats.

Summary: Entitats d'infància demanen al Govern un fons extraordinari per als infants amb les transferències de l'Estat i d'Europa


"Il·lusió", aquesta és la paraula que millor descriu el què sent la Maria Torras, després de conèixer que, amb un 9,8, ha estat una de les quatre catalanes que han tret la millor nota a la Selectivitat. Alumna de Batxillerat a l'institut públic Pius Font i Quer de Manresa, Torras assegura que el secret per ser el millor és "que t'agradi el què fas i que gaudeixis fent-ho". "Òbviament necessites organització, marcar uns horaris i la sort també ajuda", ha afegit. Ha tret un 10 en totes les assignatures de la Selectivitat, a excepció de català i castellà, on ha tret un 9,5. "Vaig patir més en matemàtiques i física perquè vaig fer errors tontos que vaig haver de corregir en els últims cinc minuts", ha explicat. Ara encara no té clar quina carrera estudiarà i dubta entre el doble grau de física i matemàtiques, o bé el grau de nanociència i nanotecnologia. "Si m'imagino el meu futur ideal, aquest passa per la investigació", ha explicat.

Summary: Maria Torras, una de les quatre alumnes amb millor nota a la Selectivitat: "El meu futur ideal passa per la investigació"


El Centre d'Art de Tarragona es redefineix totalment, segons ha anunciat aquest dilluns l'alcalde de la ciutat, Pau Ricòma. El Tinglado 2 del port deixarà de ser la seu en els propers mesos i estarà dividit en tres espais. Casa Canals serà "el motor" de la institució i es reconvertirà per acollir xerrades, exposicions, debats o concerts. A més s'adequarà la planta baixa del Mercat del Fòrum per fer-hi instal·lacions artístiques contemporànies, i el magatzem 6 de la Tabacalera per col·locar-hi les exposicions de gran format. El consistori posarà en marxa un concurs públic per escollir un director per un període de tres anys i s'ha nomenat un consell assessor, format per nou experts en matèria cultural. El projecte arrencarà el 2020.

Summary: El Centre d'Art de Tarragona es redefineix i estarà dividit en tres espais de la ciutat


Els Avis i Àvies de Reus han celebrat aquest dissabte una manifestació 'extraordinària' per la llibertat dels presos polítics on han participat unes 700 persones. És la primera protesta un cop aixecada la prohibició de la Junta Electoral, que no els ha permès concentrar-se durant la campanya. A la mobilització, a la plaça del Mercadal, també ha participat el germà de Jordi Sànchez, que ha agraït el suport dels avis i ha recordat que "la repressió no queda limitada als que estan a la presó, sinó que l'Estat intenta estendre-la a totes les capes de la societat". Josep Sierra, portaveu del col·lectiu, ha explicat que sentien que era important fer una concentració abans de Nadal, quan hi haurà quatre cases on faltaran quatre persones a taula. A partir de dimecres, els avis reprendran la protesta cada migdia d'entre setmana. Els Avis, que fins ara havien aconseguit convocar un màxim de 200 persones, han rebut el suport de diversos ciutadans i la convocatòria ha estat acollida per unes 700 persones. Com és tradicional, els manifestants, vestits amb bufandes i gorres grogues, han fet dues voltes en silenci a la plaça del Mercadal encapçalat per dues pancartes –llibertat per als presos i defensa dels drets humans. Quan han acabat, s'ha fet la lectura del manifest, en Xavier Sànchez ha dirigit unes paraules als concentrats i els Xiquets de Reus han fet un pilar. Durant la protesta, s'han recollit diners en una vidriola que ha funcionat com a caixa de solidaritat. El germà de l'expresident de l'ANC ha afirmat que la campanya ha estat "plena d'incidències", amb la Junta Electoral "obligant a retirar pancartes de democràcia" i la prohibició a la convocatòria dels Avis, qui "van intentar acomodar el discurs", optant per concentrar-se pels drets humans, tot i que tampoc se'ls va permetre. "Ja podem suposar a quins nivells estem arribant", ha lamentat Sànchez, que també ha vestit una bufanda groga que li ha regalat una de les àvies concentrades. Sànchez, que ha explicat que encara no ha parlat amb el seu germà després de les eleccions, ha dit que la família està "moderadament esperançada" davant la citació del seu germà al Tribunal Suprem l'11 de gener, sense perdre de vista que s'ha incorporat nous investigats i que això pot donar-los pistes de com pot anar la pròxima citació, on el magistrat ha de decidir si els deixa en llibertat. El germà de Jordi Sànchez ha estat l'únic familiar dels presos que ha pogut assistir a la concentració, però la dona de Jordi Cuixart també els ha traslladat el suport i podria assistir a alguna de les convocatòries dels Avis en un futur. La manifestació, en dissabte, coincideix en el dia que les famílies poden visitar els presos a Soto del Real i Estremera. Els Avis i Àvies per la Llibertat van començar a protestar el 7 de novembre per reclamar la llibertat dels presos polítics i el 28 de novembre la Junta Electoral Provincial de Tarragona no els va permetre continuar les mobilitzacions. El col·lectiu va fer un intent d'esquivar la prohibició canviant el lema de la protesta i defensant els drets humans en lloc dels presos polítics, però tampoc se'ls va permetre. A causa d'això, van presentar 200 cartes al Síndic de Greugues perquè analitzi si s'han conculcat els seus drets.

Summary: Els Avis de Reus tornen a manifestar-se per la llibertat dels presos un cop aixecada la prohibició de la Junta Electoral


Cs ha registrat al Parlament una petició perquè el conseller de Polítiques Digitals i Administració Pública, Jordi Puigneró, comparegui a la comissió del ram. El partit taronja vol que Puigneró expliqui per què el Govern no ha aportat dispositius i solucions de connectivitat per tal de garantir que tots els alumnes catalans puguin seguir el curs durant la pandèmia de covid-19 i acusa la Generalitat de no fer "una atenció diligent".

Summary: Cs demana la compareixença de Puigneró al Parlament per la distribució de dispositius als alumnes catalans